Εικόνα που περιέχει κείμενο, γραμματοσειρά, λογότυπο, σύμβολο

Περιγραφή που δημιουργήθηκε αυτόματα

ΠΑΣΟΚ - ΚΙΝΗΜΑ ΑΛΛΑΓΗΣ

**ΕΠΙΚΑΙΡΗ ΕΡΩΤΗΣΗ**

***Αθήνα, ..-9-2024***

**Προς: Υπουργό Τουρισμού κα. Όλγα Κεφαλογιάννη**

***Θέμα: Έλλειψη σχεδίου και στρατηγικής για τη προβολή της ελληνικής γαστρονομίας – Ακατανόητη η άρνηση επέκτασης της συνεργασία του ΕΟΤ με τον Οδηγό Μichelin και σε άλλες περιοχές της χώρας μας.***

***Κυρία Υπουργέ,***

Mε την υπ’ αριθμ. πρωτοκ. 2146/6-12-2023 ερώτηση προς το Υπουργείο σας θέσαμε συγκεκριμένα ερωτήματα σε ό,τι αφορά την από 22-9-2022 υπογραφείσα συμφωνία συνεργασίας μεταξύ του Ελληνικού Οργανισμού Τουρισμού (Ε.Ο.Τ.) με τον εγνωσμένου κύρους διεθνώς Οδηγό Michelin. Όπως αναφέραμε, η ανάδοχος εταιρεία ανέλαβε τη σύνταξη του Οδηγού Michelin αποκλειστικώς και μόνον για την Αθήνα έναντι ποσού 458.800,00 €, αποκλειομένων, έτσι, κορυφαίων τουριστικών προορισμών, όπως η Μύκονος, η Σαντορίνη, η Ρόδος, η Κως, η Νάξος, η Κέρκυρα, οι οποίοι διαθέτουν σήμερα εστιατόρια ιδιαιτέρως υψηλού επιπέδου.

Στην υπ’ αριθμ. πρωτοκ. 1286/2-1-2024 απάντησή σας όχι μόνον δεν μας εξηγήσατε τους λόγους για τους οποίους η εν λόγω συνεργασία περιορίστηκε αποκλειστικώς στην Αθήνα, αλλά πολύ περισσότερο κατέστη σαφές ότι ουδόλως εξετάζετε το ενδεχόμενο να επεκτείνετε τη συνεργασία και σε άλλες περιοχές της χώρας μας. Συγκεκριμένως, αναφέρατε ότι *«..η υφιστάμενη συνεργασία με το διεθνή Όμιλο* *Michelin θα μπορούσε να αποτελέσει το πρώτο βήμα για την σταδιακή προβολή και ανάδειξη των ιδιαίτερων χαρακτηριστικών και προϊόντων και άλλων περιοχών-τουριστικών προορισμών σε όλη την Επικράτεια..»*, ενώ, σε ό,τι αφορά την προώθηση της γαστρονομίας εν γένει, επικαλεστήκατε την υλοποίηση ενός έργου ανάδειξης του αγροτουρισμού και της γαστρονομίας, συνολικού προϋπολογισμού 17.185 χιλ. €, που δεν σχετίζεται και συγκρίνεται με τη προβολή και προώθηση που θα μπορούσε να προσφέρει ο Οδηγός Μichelin με διακρίσεις και βραβεύσεις με αστέρια Michelin στα πλείστα υψηλού επιπέδου εστιατόρια έτερων τουριστικών προορισμών της χώρας μας.

**Δεδομένου** ότι η Κυβέρνησή σας δεν έχει αναπτύξει ένα εθνικό αναπτυξιακό σχέδιο για τον τουρισμό, ενώ η όλως περιορισμένη συνεργασία του Ε.Ο.Τ. με τον Οδηγό Μichelin αποδεικνύει την εκ μέρους σας έλλειψη στρατηγικής και οράματος για την ανάδειξη της πλούσιας γαστρονομίας της χώρας μας.

**Δεδομένου** ότι στη χώρα μας και δη στους κορυφαίους διεθνώς τουριστικούς προορισμούς, ως ανωτέρω αναφέρθηκαν, λειτουργούν σήμερα εστιατόρια ιδιαιτέρως υψηλού επιπέδου, τα οποία, μεταξύ άλλων, προάγουν τη γαστρονομική μας παράδοση.

***Ερωτάται η Υπουργός:***

1. **Για ποιόν ή ποιούς λόγους η υπογραφείσα συμφωνία συνεργασίας με τον Οδηγό Μichelin περιορίστηκε αποκλειστικώς και μόνον στην Αθήνα και δεν επεκτάθηκε και σε άλλες περιοχές ή και ολόκληρη τη χώρα;**
2. **Γιατί αρνείστε να εξετάσετε το ενδεχόμενο επέκτασης της συνεργασίας του ΕΟΤ με τον Οδηγό Μichelin** **και για άλλες περιοχές της χώρας μας, παρά επικαλείστε έργα τα οποία δεν μπορούν να συμβάλλουν στην υψηλού επιπέδου γαστρονομία της χώρας μας;**

**Ο Ερωτών Βουλευτής**

**Γεώργιος Νικητιάδης**